49. schôdza NR SR - 11.deň - A. dopoludnia
Dátum: 2026-04-29
Poslanec: Dušenka, Igor (SLOVENSKO)
Druh vystúpenia: Vystúpenie v rozprave

Milé kolegyne, kolegovia, rokujeme tu o návrhu zákona, ktorý má zrušiť voľbu poštou a obmedziť jedno zo základných ústavných práv, ktoré na Slovensku máme. To, že s voľbou poštou je úplne všetko v poriadku, je dosvedčené aj v programovom vyhlásení vlády, kde táto vládna koalícia si mesiac po voľbách, pritom už bolo známe, akým spôsobom boli by dopadli, bolo známe, akým spôsobom hlasovali ľudia zo zahraničia, napriek týmto výsledkom, ktoré boli v neprospech koalície, si táto vláda dala za cieľ rozšíriť voľbu poštou aj pre voľbu prezidenta. A to z toho dôvodu, že tá voľba poštou je 20 rokov osvedčený nástroj, ktorý výborne funguje, kde je zabezpečená aj tajnosť hlasovania, aj nezávislosť a takisto aj nestranná kontrola, kedy tie volebné obálky kontroluje osobitná volebná komisia, ktorej predsedu vymenúva predseda štátnej volebnej komisie, ktorá má 9 členov a je zástupcom politických strán. Ten spôsob je taký, že tá jedna doručovacia obálka sa rozbalí, v nej je ďalšia obálka s hlasom, tá sa vhodí do urny, následne sa to zapečatí a spočítajú sa hlasy. Čiže vládna koalícia mesiac po voľbách, vedomá si toho, ako volia ľudia zo zahraničia, deklarovala, že ide rozšíriť voľbu poštou aj na voľby prezidenta. Ten zámer sa zmenil potom, čo skrátka sa vládnej koalícii nedarí vládnuť a stráca podporu. A ako jediný nabral odvahu pán Michalko, ktorý to povedal úplne jasne, zreteľne, a síce, že voľby zo zahraničia sú pre túto koalíciu veľmi nevýhodné. A čo mňa na tom najviac mrzí a zaráža, je to, že navzdory tomu, že sú dva roky od volieb, vládnych poslancov počuť v tejto sále minimálne. Boli tu prerokované desiatky, desiatky návrhov, ale vládni poslanci sa nevedia postaviť za žiaden v zásade vládny návrh. Pokiaľ ide o obmedzovanie práv občanov, tak sa doslova predháňajú v tom, kto bude vystupovať viac, kto dá faktických poznámok. Ja som rád za ich aktivitu, ale je smutné, že sú aktívni práve vtedy, ak ide o obmedzovanie práv našich krajanov v zahraničí. A v tejto súvislosti je potrebné poukázať aj na význam inštitucionálnej nezávislosti. Naozaj na Slovensku nie je, alebo ten počet nezávislých inštitúcií sa postupne skresáva. A vidno to napríklad aj na tom, akým spôsobom sa Úrad pre Slovákov žijúcich v zahraničí stavia k tejto téme. Už mesiac sa nehovorí o ničom inom, alebo jednou z najhlavnejších tém je zrušenie voľby poštou. No inštitúcia, ktorá by mala hájiť práva Slovákov žijúcich v zahraničí, je nepochopiteľne ticho. Ani ťuk. Pritom v porovnaní s obdobím 2020 až 2023 počas tejto vlády sa navýšil počet zamestnancov o 20 %. Od piatku tu rokujeme v Národnej rade o tomto návrhu zákona, ale absolútne sa nevyjadrujú. Prečo? Lebo to nie je nezávislá inštitúcia. Predsedu jej vymenúva minister zahraničných vecí. Tak toto potom aj vyzerá. Načo si platíme takýchto úradníkov, takýto úrad? Len na to, aby slúžil ako prietokový ohrievač na rozdeľovanie dotácií? Absolútne si nerobí to, čo má. S voľbou poštou nie je problém aj z toho hľadiska, že naozaj neprišiel žiaden podnet. Nie, že ako Tibor Gašpar hovorí, že boli zmanipulovaní. Tu nebol jeden jediný podnet. Dva roky som bol teraz členom Štátnej volebnej komisie. Ani po týchto voľbách jeden jediný podnet. Pozrel som si aj spätne. Absolútne nič. Pán Budaj, ktorý sa vás veľmi rád zastáva, doposiaľ sa neozval na podporu tohto návrhu, že naozaj by s tým bol problém. Bolo už mojimi kolegami spomínané, že aj ministerstvo vnútra nedávno pripravilo novelu zákona o výkone volebného práva. Ani zmienka o rušení voľby poštou, že by s tým bol nejaký problém. Snažíte sa nahovoriť, že ľudia, ktorí žijú v zahraničí, ktorí sú vedení k samostatnosti, alebo študenti, ktorí tam študujú a sú učení kritickému mysleniu, ktorí sa naozaj zaujímajú o dianie na Slovensku, ktorí si dajú tú námahu a dva mesiace pred voľbami napíšu mail na ministerstvo vnútra, že chcú voliť zo zahraničia, následne si preberú inštrukcie a odvolia, takže takíto ľudia, z nich robíte nesvojprávnych, že akonáhle im príde skrátka tá volebná obálka, že to dajú niekomu v rodine alebo nejakému známemu, alebo niekomu úplne cudziemu, aby to vyplnil za nich, aby za nich zahlasoval a oni to následne odoslali domov. Čiže toto, zamyslime sa, to je úplne pomýlené. Celá filozofia a zákon o výkone volebného práva je postavený na tom, aby sa tie voľby dostali čo najbližšie k ľuďom. Aj preto sú volebné okrsky tvorené tak, aby spravidla pokrývali približne tisíc obyvateľov. A zároveň sa tu dáva možnosť, že ak nejaká osoba sa v čase volieb nebude zdržiavať v mieste svojho trvalého bydliska, má možnosť požiadať o voličský preukaz. Ešte deň pred voľbami si môže vyžiadať voličský preukaz a voliť z akéhokoľvek miesta na Slovensku. Presne kvôli tomu, aby jednoducho o svoje volebné právo neprišiel, aby mal ten komfort odvoliť, kde mu bude vhodnejšie. Ďalší inštitút, ktorý ešte aj ten voličský preukaz prekonáva, je voľba do prenosnej volebnej urny ešte v deň volieb. By jednoducho o to svoje volebné právo neprišiel, aby mal ten ten komfort odvoliť, jemu bude vhodnejšie. A ďalší inštitút, ktorý ešte aj ten voličský preukaz prekonáva, je voľba do prenosnej volebnej urny. Ešte v deň volieb môžete zavolať okresnú volebnú komisiu a, ak majú k dispozícii ľudí, tak prídu členovia okrskovej volebnej komisie za vami domov, do nemocnice, do domova seniorov, aby ste tam odvolili. Taký takí štedrí sme. A presne tie dôvody, ktoré hovoríte, že je, že môže byť nejaká manipulácia alebo si nie sme 100 % istí, kto hádže ten volebný lístok do obálky. Tak to isté platí aj pri voľbe do prenosnej urny. Ako je zachovaná tajnosť hlasovania? V prípade ľudí, ktorí sú odkázaní na lôžku, sú niekde v nemocnici. V nemocničnej izbe, kde sú neraz aj piati pacienti, tak tam tí ľudia volia. Kde je tam zachovaná tajnosť hlasovania? Kde je tam ten štátny znak? Kde je tam tá plenta? No nikde. To isté, ako aj kolegyňa spomínala, zdravotne znevýhodnený, znevýhodnený. Veď nevidiaci zákon explicitne hovorí, že nevidiaci hlasujú s pomocou ďalšej osoby, ktorá v ich mene zakrúžkuje ten ten volebný lístok. Čiže ani tajnosť, a už vôbec nemôžeme hovoriť o dôstojnosti. Viete, ako vyzerajú mnohé zariadenia sociálnych služieb. Akým spôsobom je tam zachovaná dôstojnosť? Ide o 37 000 hlasov, ktoré v posledných voľbách boli odovzdané práve do prenosných volebných urien. To je takmer, to je porovnateľný počet Slovákov, ktorí boli zo zahraničia. 37 000 verzus 57 000. Lenže, áno, dá sa predpokladať, že voliči, ktorí volia do prenosných urien, sú seniori, občania staršieho veku a nie je žiadnym tajomstvom, že toto je cieľová skupina voličov tejto vládnej koalície. A to nie, že teraz, ale dlhodobo. Takže tam samozrejme toto všetko môže ostať. Tam už tie argumenty zrazu neplatia. Toto obmedzovanie je naozaj takým trestom za mobilitu ľudí, ktorých ste svojím konaním alebo nekonaním vyhnali do zahraničia. Tak sa vám to máli a ešte im beriete právo hlasovať poštou a nechávate ich cestovať a míňať svoje peniaze, cestovať desiatky až stovky km a míňať peniaze. Mnohí tu argumentujú, veď sú v zahraničí, zarobia si, tak majú na to, môžu prísť. Tak ako by sa vám páčilo, ak by som ja poslal vás voliť do Albánska alebo do Srbska? Lebo veď máme tu vyššiu životnú úroveň ako v Srbsku alebo Albánsku, tak nech sa páči, máte na to, môžete si to dožiť. V Spojených štátoch amerických ľudia z Aljašky, to je cesta z Aljašky do New Yorku ako keby šli Slováci voliť do Indie. To je cca deväťhodinový let. Rozumiete tomu? Z Los Angeles, štvorhodinový let, ako keby ste ich poslali voliť do Dubaja. A vy hovoríte, veď, no a, veď môžem. Áno, tak nech sa páči. Skúste ísť vy voliť do Indie alebo do Dubaja na otočku. Čo ma zaráža, že tá koalícia nás aj čím ďalej píše návrhy zákonov pre menšiu skupinu ľudí. Najprv to boli obžalovaní a obvinení, potom jednotlivci ako Tibor Gašpar alebo aj Andrej Danko a teraz sa zmohli k tomu, že už ani nie, že pre jednotlivcov, teraz už píšu návrhy zákonov proti ľuďom, či už je to nedávno prerokovaný návrh zákona o obecnej polícii, kde zákon mal prikazovať obciam, aby prepustili policajtov, ktorí nemajú slovenské štátne občianstvo. A teraz idete návrhom zákona zakazovať našim občanom voliť poštou. Naozaj od 10:55 to s vami ide v tomto smere. Bola tu spomínaná aj volebná kaucia. A oháňate sa tu aj rozhodnutím Ústavného súdu, ktorý potvrdil, že nejaký násobok priemernej nominálnej mzdy je v poriadku. Tak len pre predstavu: z 27 členských krajín EÚ má volebnú kauciu len osem krajín. Tretina krajín má volebnú kauciu a ešte z tých ôsmich krajín sme štvrtí najdrahší. Štvrtá najdrahšia alebo najvyššia volebná kaucia v celej Európe je na Slovensku. A pritom drvivá väčšina krajín tú volebnú kauciu ani nemá. A samozrejme argument je tu nejakou infláciou, ale zasa idete na tú najvyššiu možnú hranicu, aby vám to Ústavný súd nezrušil. Alebo sa spoliehate, že vám to kvôli kaucii nezruší. A jedným z dôvodov, ktorým obhajujete aj tento návrh, je nejaká všeobecná legálnosť. No tak na margo všeobecnej legálnosti vám poviem, akým spôsobom sa budú spočítavať tie hlasy. A mnohí ste možno boli niekedy v minulosti členmi okrskových alebo okresných volebných komisií, kohokoľvek sa spýtate. A snáď aj dáta, tak najviac volebných podvodov alebo najväčšie riziko volebných podvodov je pri sčítaní hlasov. Tie hlasy sa sčítajú práve členmi okrskovej volebnej komisie. Preto je na Slovensku možnosť, aby členmi tých komisií boli aj zástupcovia politických strán. Tuto to riešite tak, že okresné volebné komisie na ambasádach majú minimálne troch členov, s tým, že všetkých troch členov vymenúva minister zahraničných vecí Blanár. Všetkých troch členov vymenuje minister Blanár a ešte si to poisťuje aj tým, že aj zapisovateľa bude menovať on. A áno, keď budú chcieť politické strany znominovať niekoho do takejto komisie, tak to nebude môcť byť človek zo Slovenska, ale bude to musieť byť človek, ktorý má trvalý pobyt v danej krajine. Takže, aby to nebolo také jednoduché, bude si musieť vyberať takýchto ľudí. Je tým pádom jasné, že v drvivej väčšine prípadov bude skrátka okrsková volebná komisia na ambasáde zložená výlučne z ľudí menovaných ministrom Blanárom. Tak, aká objektivita a aká nezávislosť? Tie hlasy nebude možné nijakým spôsobom krizovo skontrolovať. No a naozaj v tom úvodnom slove pána Gašpara bol dávaný za príklad manipulácie volieb, či už ovplyvňovanie zo strany vraj britskej vlády alebo aj naše hnutie bolo obviňované z manipulácie volieb verejným prísľubom. Tak vo tom sa chcem naozaj razne ohradiť a tie voľby sú ovplyvňované skôr finančnými skupinami, ktoré zadarmo dlhodobo v stotisícových nákladoch distribuujú noviny a plátky, ktoré absolútne nekriticky popisujú spôsob riadenia štátu touto vládou a ktoré im robia obyčajné PR. Ďakujem veľmi pekne. Ďakujem, pán poslanec, na vaše vystúpenie. Sedem faktických.